SKRIFTLIG FORESPØRGSEL E-1554/98

af Mihail Papayannakis (GUE/NGL) til Kommissionen

(19. maj 1998)

Om: Udvidelse af Prevezas havn

I Prevezas havn har man påbegyndt arbejdet i forbindelse med et projekt for udvidelse af det østlige fundament med 64 meter. Der er ikke foretaget nogen miljørisikovurdering i forbindelse med dette projekt. Den miljørisikovurdering, der er foretaget, vedrører en udvidelse på 37 meter og er i øvrigt utilstrækkelig (den omtaler ikke virkningerne for havmiljøet). Tidligere undersøgelser viser, at virkningerne for Amvrakikos, som er en biotop af international betydning, vil være omfattende, både hvad angår bevægelserne i vandets overflade og bevægelserne i fiskeyngelen, som befinder sig på lavt vand nær kysten. Det bør understreges, at et af disse lavvandsområder allerede er blevet ødelagt som følge af gravearbejdet i forbindelse med udvidelse af havnen og havnebassinet, og at der nu kun er ét lavvandsområde tilbage, som også vil blive ødelagt på grund af den forøgede hastighed, hvormed havvandet vil strømme ind i bugten.

Under henvisning til, at:

- projektet finansieres af den anden Delors-pakke med 1 mia drakmer,

- de lokale organer, miljøorganisationer og fiskerforbundet har udtrykt bekymring for Amvrakikos' fremtid på grund af dette projekt,

- Amvrakikos er omfattet af såvel Ramsar-konventionen som fællesskabsdirektiverne 79/409/EØF(1) og 92/43/EØF(2),

- der er tale om en overtrædelse af direktiv 85/337/EØF(3), og

- den foreliggende miljørisikovurdering er mangelfuld og omtaler ikke virkningerne for havets økosystem eller forholdene omkring bugten,

bedes Kommissionen besvare følgende:

Hvilke skridt agter den at tage over for de græske myndigheder for at få dem til at udsætte projektet med udvidelse af Prevezas havn, indtil der er udarbejdet en ny og fuldstændig miljørisikovurdering med de nye data (udvidelse på 64 meter), hvor der vil være taget hensyn til samtlige parametre (havet og dets biologiske, fysiske og kemiske egenskaber samt undergrunden på det sted, hvor der udføres gravearbejde m.m.)?

Svar afgivet på Kommissionens vegne af Ritt Bjerregaard

(1. juli 1998)

Det pågældende projekt samfinanseres som led i det operationelle program for Epiros.

Ifølge de oplysninger, Kommissionen ligger inde med, er der foretaget en undersøgelse af projektets indvirkning på miljøet i henhold til både landets egen lovgivning og fællesskabslovgivningen.

Amvrakikos-bugten er et vigtigt vådområde, hvoraf en stor del fra græsk side er blevet fredet som særligt beskyttet område i medfør af Rådets direktiv 79/409/EØF om beskyttelse af vilde fugle (ligesom det er foreslået udpeget som lokalitet af betydning for Fællesskabet i henhold til Rådets direktiv 92/43/EØF om bevaring af naturtyper samt vilde dyr og planter). I betragtning af, at udvidelsen af havnen i Preveza i kraft af sin beliggenhed er et projekt, som må forventes at påvirke dette område i betydeligt omfang, har Kommissionen allerede fremsendt et brev til de græske myndigheder og anmodet disse om at verificere, om det pågældende projekts miljømæssige virkninger for det nævnte område er blevet tilstrækkelig grundigt undersøgt, og om der er blevet truffet passende foranstaltninger, inden tilladelsen blev givet.

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.